
Bécs vonzásában. Az agrárpiacosodás feltételrendszere
Moson vármegyében a 19. század első felében
Moson megye elsősorban agrár- és logisztikai adottságai révén találta meg a helyét a Bécs-központú régió munkamegosztásában. A monográfia azon átmeneti időszakba enged betekintést, amikor a rendi világot felváltó, az állam és a piac mind nagyobb befolyásával jellemezhető új korszak már formálódik, de még nem töri át a régi kereteket. 
A kötet megírását egy évtizednyi kutatás előzte meg. Egyedülálló vállalkozás, hogy a szerző nemcsak egy egész vármegyét von vizsgálat alá, de eközben a rendi társadalom és gazdaság átalakulását a Hanság lecsapolásától a magyar–osztrák vámhatár hétköznapi működésén keresztül az elemi iskoláztatás terjedéséig számtalan síkon elemzi.

Külön részben tárgyalja Wittmann Antalnak, a magyaróvári uradalom jószágkormányzójának munkásságát, ami az életmű első beható elemzése. A Wittmann által az 1810–1820-as években, a gazdasági válság idején megkezdett reformoknak köszönhetően a magyaróvári uradalom már a rendi viszonyok közepette át tudott állni a piaci alapú működésre.
A sok szempont ellenére a mű egységes egész. A szerző bravúrral tartja együtt az eltérő irányokba mutató szálakat, s eközben sikeresen integrálja a struktúra- és mikrotörténet szempontjait. Elsődlegesen mindvégig levéltári forrásokra támaszkodik, ugyanakkor számos, eleddig ismeretlen vagy elfeledett nyomtatott forrást is felderít.
A kötethez a szövegértelmezést segítő 12 színes térkép tartozik, míg a függelékben Andreas Grailich 1818-ban keletkezett dolgozata, Moson megye első településszintű leírása is olvasható. 

A kötet végén német nyelvű tartalmi összefoglaló található.

